༄༅། །གུར་གྱི་མགོན་པོ་ཁྲོ་བོ་བཅུའི་རྗེས་གནང་གི་ལག་ལེན་ནག་པོ་
འགྲོ་ཤེས་སུ་བཀོད་པ་བཞུགས་སོ།། །།
༄༅༅། །དཔལ་རྡོ་རྗེ་ནག་པོ་ཆེན་པོ་དང་ཞལ་མི་གཉིས་པ་དུས་གསུམ་སངས་རྒྱས་ཐམས་ཅད་ཀྱི་ངོ་བོ་བསོད་ནམས་ཆོས་འཕེལ་ཞབས་ཀྱི་ཞལ་སྔ་ནས་ལ་ཕྱག་འཚལ་ཞིང་སྐྱབས་སུ་མཆིའོ། །གང་སྐུ་འཇིགས་རུང་བསྲེག་ཟའི་ཀློང་དཀྱིལ་ན། །ཧ་ཧའི་གད་རྒྱངས་བདུད་དགྲའི་སྙིང་འགེམས་དང་། །གང་ཐུགས་ཞི་བའི་ངང་ལས་གཡོ་མེད་པ། །ཆོས་སྲུང་ནག་པོ་ཆེ་དེས་བདག་ལ་སྐྱོབས། །འགྲན་ཟླ་ཀུན་བྲལ་དཔལ་ལྡན་ས་སྐྱ་པའི། །བསྟན་སྲུང་གུར་གྱི་མགོན་པོ་ཁྲོ་བཅུ་ཡི། །རྗེས་གནང་ལག་ལེན་བླ་མའི་གསུང་བཞིན་དུ། །ལྷག་བསམ་དག་པས་ལེགས་ལམ་རི་མོར་བྲི། །དེ་ལ་འདིར་དཔལ་རྡོ་རྗེ་ནག་པོ་ཆེན་པོ་ལྷ་བཅུ་གཅིག་གི་རྗེས་སུ་གནང་བ་འདི་ལ། རྡོ་རྗེ་སློབ་དཔོན་གྱི་བྱ་བ་དང་། སློབ་མ་ལ་བྱ་བའི་རིམ་པ་གཉིས་ལས། དང་པོ་ནི། གནས་ཁང་དབེན་པར་ཆོས་སྐྱོང་གི་བྲིས་སྐུ་ལ་སོགས་པའི་མདུན་དུ། མཉྫིའི་ཁར་རྫའམ་ལྕགས་ལ་སོགས་པའི་སྣོད་གཙང་མར། གཏོར་མ་ཟུར་གསུམ་ཆེ་བ་གཅིག་ལ་ཆུང་བ་བཅུས་བསྐོར་བའི་མཐའ་མཐེབ་ཀྱུས་བསྐོར་བ། སྟེང་དུ་དར་སྔོན་པོའི་གདུགས་ཀྱང་དབུབ། གཏོར་མ་དེའི་འོག་ཏུ་རྡུལ་ཚོན་ནམ་མ་གྲུབ་ན་མཎྜལ་ལ་ལྷའི་མཚན་མ་ནས་ནག་གི་ཚོམ་བུ་བཅུ་གཅིག་དགོད། དེ་དག་གི་མདུན་དུ་འབུལ་གཏོར་གཉིས་སམ་བཞི་ལ་སོགས་པ་དང་། ཆུ་གཉིས་སྔོན་དུ་འགྲོ་བའི་མཆོད་པའང་བཤམ། དེ་ནས་སློབ་དཔོན་གྱིས་རྡོ་རྗེའི་བྲག་རྫོང་མའི་བདག་བསྐྱེད་བཟླས་པ་དང་བཅས་པ་རྒྱུན་གྱི་ཉམས་བཞེས་བཞིན་མཛད་ཚར་བ་དང་། མདུན་གྱི་གཏོར་མ་ནས་ནག་གི་ཚོམ་བུ་དང་བཅས་པ། སྭ་བྷཱ་ཝས་སྟོང་པར་སྦྱང་། སྟོང་པའི་ངང་ལས་སུྃ་ལས་རྡོ་རྗེའི་བྲག་རྫོང་ཞེས་པ་ནས་གནས་གསུམ་བྱིན་རླབས་ཀྱི་བར་དཀྱུས་བཞིན། རང་དང་མདུན་བསྐྱེད་ཀྱི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་ནག་པོ་ཆེན་པོ་ལྷ་བཅུ་གཅིག་རྟེན་དང་བརྟེན་པར་བཅས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་བཛྲ་ས་མཱ་ཛཿ རྡོ་རྗེ་གཡབ་ཅིང་དྲིལ་བུ་གསིལ་ལ། ཧཱུྃ་དད་པ་དང་ནི་དམ་ཚིག་གིས། །ཞེས་སོགས་སྤྱན་འདྲེན་གྱི་ཚིག་བརྗོད། ཛཿཧཱུྃ་བྃ་ཧོཿ མདུན་བསྐྱེད་ལ་གཉིས་སུ་མེད་པར་ཐིམ། ཨོཾ་ཤྲཱི་མ་ཧཱ་ཀཱ་ལ་ཡེ་ས་མ་ཡ་སྨ་ར། ས་མཱ་ཡ་མཱ་ཏི་ཀྲ་མ། ས་མ་ཡ་རཀྵནྟུ། ཞེས་པས་དམ་ལ་གཞག །དེ་ནས་དབང་ལྷ་སྤྱན་འདྲེན་དང་། རིགས་བདག་གི་རྒྱས་འདེབས་བདག་བསྐྱེད་བཞིན་བྱ། མདུན་གྱི་གཏོར་མ། ཨོཾ་ཨཱཿཧཱུྃ་ཧ་ཧོཿཧྲཱིཿས་བྱིན་རླབས་བྱས་ལ། ཤཱ་ས་ནའི་སྔགས་རིང་ལན་གསུམ་བརྗོད་ཅིང་མདུན་བསྐྱེད་ལ་དབུལ། མཚན་སྔགས་སྔོན་དུ་འགྲོ་བའི་ཕྱི་མཆོད་ནང་མཆོད་དང་། ཕྲིན་ལས་གཞོལ་བའང་གཞུང་བཞིན་བྱ། བདག་བསྐྱེད་ལྟར་བཟླས་པ་བྱ། སྐབས་འདིར་ལྷ་མོ་དང་ལས་མགོན་ལའང་གཏོར་མ་དབུལ་བར་འདོད་ན། སྐད་ཅིག་གིས་མདུན་གྱི་ནམ་མཁར་བྱོན་པར་བསམས་ལ། རང་རང་གི་སྔགས་ཀྱིས་གཏོར་མ་བསྔོ་བ་སོགས་གཞུང་བཞིན་བྱས་པས་ཆོག །གཉིས་པ་སློབ་མ་ལ་བྱ་བའི་རིམ་པ་ནི། སློབ་མ་རྣམས་ལ་སྒོ་དྲུང་དུ་ཁྲུས་ཀྱི་དོད་ཁ་བཤལ་ཙམ་རེ་བྱ། དེ་ནས་བླ་མ་ལ་ཕྱག་འཚལ། གྲལ་ལ་འཁོད་པ་དང་། མེ་ཏོག་ནས་གྲལ་མགོ་ནས་རིམ་པ་བཞིན་བཀྱེ་ལ། ཕུད་གྲལ་མཇུག་ནས་རིམ་པ་བཞིན་བསྡུ་ཚར་བ་དང་། སློབ་དཔོན་གྱིས། འོ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་ལྷ་བཅུ་གཅིག་གི་རྗེས་གནང་ཟབ་མོ་གསན་ལ་ཐུགས་ཉམས་སུ་བཞེས་སོ་སྙམ་པ་བསམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་པར་ཞུ། གང་གསན་པར་བྱ་བའི་རྗེས་སུ་གནང་བ་ལ། སྔོན་འགྲོ་རྡོ་རྗེ་སློབ་དཔོན་གྱི་བྱ་བ་དང་། དངོས་གཞི་སློབ་མ་ལ་བྱ་བའི་རིམ་པ་གཉིས་ཡོད་པའི། དང་པོ་ནི། བདག་བསྐྱེད་ཡན་ལག་བཞི་རྫོགས་སུ་བསྐྱེད་ཅིང་། ཐུགས་དམ་བཟླས་པས་རྒྱུད་བསྐུལ་བ་དང་། མདུན་དུའང་ལྷ་བཅུ་གཅིག་ཡན་ལག་བཞི་རྫོགས་སུ་བསྐྱེད་ཅིང་། དེ་ལའང་གཏོར་མ་དང་མཆོད་པ་དབུལ་བ་བཟླས་པ་སོགས་དགོས་པ། ད་ཅི་ནས་ཀྱི་གནས་སྐབས་སུ་ལེགས་པར་གྲུབ་ཟིན། ད་ཁྱེད་རང་སློབ་མ་ལ་བྱ་བའི་རིམ་པ་ལ། ཡིད་ཆེས་ཤིང་ཁུངས་བཙུན་པར་བྱ་བའི་ཕྱིར་བརྒྱུད་པའི་ལོ་རྒྱུས་སྨོས་པ་དང་། རྗེས་སུ་གནང་བ་དངོས་གཉིས་ལས། དང་པོ་ནི། མགོན་པོ་འདི་ཉིད་རྡོ་རྗེ་གུར་གྱི་ལེའུ་བཅོ་ལྔ་པ་ལས་གསལ་བར་བསྟན་ཅིང་། འགྲེལ་བྱེད་ཀྱི་སློབ་དཔོན་ཡང་སློབ་དཔོན་ཆེན་པོ་འཕགས་པ་ཀླུ་སྒྲུབ་ནས་བརྒྱུད་པ་ཡིན་ཏེ། ཀླུ་སྒྲུབ་ནས་ཨཱརྱ་དེ་ཝ། བྀརྺ་པ། ཤར་ཕྱོགས་ནག་པོ་བ་རྣམས་ལས་རིམ་བཞིན་བརྒྱུད། ནག་པོ་བའི་དྲུང་དུ་སློབ་དཔོན་བྲམ་ཟེ་མཆོག་སྲེད་ཀྱིས་དགེས་པ་རྡོ་རྗེ་དང་། བདེ་མཆོག་གི་དབང་བཀའ་ལ་སོགས་པ་ཞུས་ནས། དུར་ཁྲོད་བསིལ་བའི་ཚལ་དུ་ལོ་བཅུ་གཉིས་སྒྲུབ་པ་མཛད། དེའི་སྐབས་སུ་བར་ཆད་ཀྱི་ལྟས་འགའ་རེ་བྱུང་ནས་སློབ་དཔོན་ནག་པོ་པ་ལ་ཞུས་པས། རྡོ་རྗེ་གདན་གྱི་མགོན་ཁང་དུ་འགྲོ་གསུངས་ནས། ད་ལྟའི་བསེ་འབག་འདི་ཉིད་ཀྱི་དྲུང་དུ་མགོན་པོའི་རྗེས་གནང་། སྒྲུབ་ཐབས། མན་ངག་དང་བཅས་པ་གནང་བས། མགོན་པོའི་ཞལ་མངོན་སུམ་དུ་གཟིགས། སླར་བྷ་དན་གྱི་ཡུལ་དུ་ལོ་བཅུ་གཉིས་སྒྲུབ་པ་མཛད་པས། ལྷ་མོ་འདིས་བར་ཆད་བྱས་ཏེ་བྲམ་ཟེ་མཆོག་སྲེད་ལག་མཐིལ་དུ་བཞག་ནས་གླིང་བཞི་ལན་གཅིག་བསྐོར། དྲེའུའི་རྒྱབ་ཏུ་བསྐྱོན་ནས་གླིང་བཞི་ལན་གཅིག་བསྐོར། རྣ་བ་ནས་བཟུང་ནས་གླིང་བཞི་ལན་གཅིག་བསྐོར། དེའི་ཚེ་མགོན་པོ་ལ་གསོལ་བ་བཏབ་པས། མགོན་པོས་ལྷ་མོའི་འགྲམ་པ་ལ་ཐལ་ལྕག་བརྒྱབས་ནས། དམ་ཤ་ཟའམ། དམ་ཆུ་འཐུང་ངམ། འདི་ལྟ་བུའི་གནོད་པ་མ་བྱེད་ཅེས་བཀའ་བསྒོས། མགོན་པོས་མཆོག་སྲེད་ལ། ད་དུང་ང་ཡི་སྲིང་མོ་འདིས་བར་ཆད་བྱེད་ཉེན་ཆེ་བས་ང་དང་ལྷན་ཅིག་སྒྲུབས་ཤིག་གསུངས། དེ་ཕྱིན་ཆད་ནས་སྦགས་སྒྲུབ་བྱུང་། མཆོག་སྲེད་ཀྱིས་མགོན་པོ་ཉིད་ཀྱིས་ལུང་བསྟན་པའི་སློབ་མ་ནོར་བུ་གླིང་པ་བདེ་བའི་རྡོ་རྗེ་ལ་གནང་། འདིའང་སྤྱིར་གསང་སྔགས་མཐའ་དག་དང་། ཁྱད་པར་ཡོ་ག་ལ་མཁས། ཚུལ་ཁྲིམས་ཀྱི་དྲི་བསུང་གིས་གཞུ་འདོམ་ལྔ་བརྒྱའི་བར་དུ་ཁྱབ་པར་བྱུང་། མགོན་པོའང་ལུས་དང་གྲིབ་མ་བཞིན་དུ་འགྲོགས་པས། ཁྱེད་བསྟན་པ་སྤྱིའི་སྲུང་མ་ཡིན་པ་ལ། ང་ཅན་དུ་རྟག་པར་བཞུགས་པ་ཅི་ཡིན་ཞུས་པས། ཁྱེད་ཀྱི་ཚུལ་ཁྲིམས་ཀྱི་དྲི་འདི་ཞིམ་དྲག་ལ་ཆགས་པ་ཡིན་གསུངས། ནོར་བུ་གླིང་པས། པཎ་ཆེན་ཤྲདྡྷཱ་ཀཱ་ར་ཝརྨ་ལ་གནང་། འདིའང་ཡོ་ག་ལ་ཤིན་ཏུ་མཁས། བསྟན་པའི་རིམ་གྲོ་དགོས་པ་བྱུང་ཙ་ན་རྡོ་རྗེ་གདན་གྱི་མགོན་ཁང་དུ་ཕེབས། མགོན་པོ་ལ་ཞག་གཉིས་གསུམ་ལ་སོགས་པར་གསོལ་བ་བཏབ་པས་ཕྲིན་ལས་ཐམས་ཅད་ཐོགས་མེད་དུ་འགྲུབ་པའི་མཐུ་ཆེ་བར་བྱུང་། པཎ་ཆེན་དེ་ཉིད་ཀྱི་དྲུང་དུ་མངའ་རིས་སྟོད་ནས་བོད་རྒྱལ་པོས་སློབ་གཉེར་ལ་བརྫངས་པའི་ལོ་ཙཱ་བ་རིན་ཆེན་བཟང་པོ་འཆག་ཕེབས། བདེ་མཆོག་གི་དབང་བཀའ་བཤད་བཀའ་དང་། ཡོ་ག་ལ་སོགས་པའི་ཆོས་མང་དུ་གསན། བོད་དུ་ལོག་འབྱོན་ཁར་ཆོས་སྐྱོང་བའི་སྲུང་མ་ཁྱད་པར་ཅན་ཞིག་ཐུགས་ལ་འདོགས་པར་ཞུ་ཞུས་པས། རྡོ་རྗེ་གདན་གྱི་མགོན་ཁང་དུ་འགྲོ་གསུངས་ནས་བསེ་འབག་གི་དྲུང་དུ་མགོན་པོའི་རྗེས་གནང་། སྒྲུབ་ཐབས། མན་ངག་གི་རིགས་ཐམས་ཅད་གནང་ནས་ཞག་བདུན་གྱི་བར་དུ་མགོན་པོ་ལ་མཆོད་པ་དང་། གཏོར་མ་དང་། བསྟོད་པ་སྲིན་གཟུགས་མ་དབྱངས་སྙན་པས་གྱེར་ལ། ལྟས་གཏོགས་ཤིག །རྟེན་འབྲེལ་འགྲིག་གོ་གསུངས། དེ་ལྟར་བྱས་པས་ལྟས་གང་ཡང་མ་བྱུང་། སློབ་དཔོན་ལ་ཞུས་པས་དུར་ཁྲོད་དུ་རྒྱུགས་ལ། མཆོད་གཏོར་དང་ཚོགས་འཁོར་ལེགས་པར་ཤོམས། འཇིགས་པའི་ང་རོ་ལ་དཔེ་གྱིས་ལ་བསྟོད་པ་གྱིས། ལྟས་གཏོགས་ཤིག་གསུངས། ལོ་ཆེན་གྱིས་དུར་ཁྲོད་དུ་བྱོན། མཆོད་གཏོར་སོགས་ལེགས་པར་བཤམས། སྟག་གཉིས་རོ་ཟ་བའི་དུ་སྒྲ་ལ་དཔེ་བྱས། སྲིན་གཟུགས་མ་གྱེར་བས། ཞག་བདུན་སོང་བའི་ཐོ་རངས་མནལ་དུ་ཅུང་ཟད་སོང་བས་དེ་ཙ་ན། མགོན་པོ་མིའུ་ཐུང་གེལ་བའི་འདུག་སྟངས་ཀྱིས་བཞུགས་པ། ཕྱག་གཉིས་ཀྱི་དབུས་ན་གཎྜི་བསྣམས་པ་མངོན་སུམ་དུ་ཞལ་གཟིགས། ཡང་སློབ་དཔོན་གྱི་ཞལ་ནས། རྡོ་རྗེ་གདན་གྱི་གནྡྷོལ་པ་རླུང་ཕོག་པའི་ཤུ་སྒྲ་ལ་དཔེ་གྱིས་ལ། ལྷ་མོ་ལའང་བསྟོད་ཅིག་གསུངས། དེ་ལྟར་མཛད་པས་ལྷ་མོའང་ཞལ་གཟིགས། ལོ་ཆེན་བཞུགས་སར་བསེ་འབག་འདི་ཡང་ཡང་ཕེབས་ཤིང་། ངའང་བོད་དུ་བསྟན་པ་བསྲུང་བ་ལ་འགྲོ་གསུངས། ལོ་ཆེན་བོད་དུ་འབྱོན་པའི་ལམ་དུ་ཞུགས་ནས་ཞག་གཉིས་སོང་བའི་སར། བསེ་འབག་འདི་འཕུར་ནས་བྱོན་བྱུང་བ་ལ། ལོ་ཆེན་གྱིས་སླར་ལོག་ནས་བླ་མ་ལ་ཞུས་པས། འཕགས་པའི་བཞེད་པ་སོ་སོའི་སྐྱེ་བོས་དགག་པར་དཀའ། བོད་དུ་སངས་རྒྱས་ཀྱི་བསྟན་པ་དར་བའི་རྟེན་འབྲེལ་ཡོད་པ་ཡིན་གསུངས་ནས། སླར་ཐུགས་ཀྱི་རྟེན་ལྕགས་ཀྱི་རྡོ་རྗེ་རྩེ་དགུ་པ། གསུང་གི་རྟེན་དར་ནག་གི་གོས་ལ་ཤཱ་ས་ནའི་སྔགས་རིང་སྲིན་པོའི་ཁྲག་གིས་བྲིས་པ། ཡོན་ཏན་ཕྲིན་ལས་ཀྱི་རྟེན་བསེའི་གའུ་ཁ་སྦྱོར་གྱི་ནང་ན་པུ་ཏྲ་མིང་སྲིང་གི་སྒྲུབ་སྐོར་གང་བལྟས་པས་ཆོག་པ་འཕྲལ་ལ་འོད་ཟེར་ཕྲོམ་མེ་བ་དང་བཅས་པ་གནང་བས། ལོ་ཆེན་གྱིས་བོད་དུ་བྱོན། བསེ་འབག་ཕེབས་པ་ཙམ་གྱིས་ལྷ་འདྲེ་གདུག་པ་ཅན་རྣམས་ཀྱང་གདུག་པ་ཆུང་དུ་སོང་བ་སོགས་བྱིན་རླབས་ཀྱི་མཚན་མ་ཆེ་བར་བྱུང་། ལྷ་མཚོ། སྲིན་མཚོ་ལ་གནས་པའི་ཀླུ་དཀར་རྒྱལ་མི་ཕལ་པ་ཅིག་གི་གཟུགས་ལ་ཞུགས་ནས་ལོག་པའི་ལམ་སྟོན་ཞིང་སངས་རྒྱས་དཀར་རྒྱལ་དུ་གྲགས་པ་དེ། ལོ་ཙཱ་འདི་ཉིད་ཀྱིས་ཆོས་སྐྱོང་གི་སྒྲུབ་པ་ཟླ་བ་དྲུག་མཛད་ནས་ཏིང་ངེ་འཛིན་གྱི་ནུས་པས་བཏུལ། བོན་པོ་མང་པོའང་ལས་མགོན་ཕོ་མོའི་བོད་རྦད་གསད་གསུམ་གྱི་སྔགས་རྣམས་ཞང་ཞུང་གི་སྐད་དུ་བསྒྱུར་ནས་འཇིག་རྟེན་ཕ་རོལ་ཏུ་བསྒྲལ་བ་སོགས་ཆོས་སྐྱོང་འདིའི་སྒོ་ནས་བསྟན་པ་རིན་པོ་ཆེའི་དབུ་འཕང་བསྟོད། ལོ་ཆེན་གྱིས་རང་གི་ཉེ་གནས་གུ་རུབ་རིན་ཆེན་བསོད་ནམས་ཞེས་བྱ་བ་སྐུ་ཚེའི་སྟོད་ལ་དགེ་སློང་ཡིན་པ་ལ། སྐུ་ཚེའི་སྨད་ལ་སྔགས་འཆང་ན་བཟའ་དཀར་པོ་བཞེས་པ་སྔགས་འཆང་ཡོན་ཏན་ཚུལ་ཁྲིམས་དུ་གྲགས་པ་དེ་ལ་ཆོས་སྐྱོང་གི་གདམས་ངག་ཡོངས་སུ་རྫོགས་པ། བསེ་འབག་ལ་སོགས་པའི་རྟེན་རྣམས་ཀྱང་གནང་། མངའ་རིས་བྲག་སྟེང་དུ་ཡུན་རིང་བཞུགས། ད་ལྟའང་བྲག་སྟེང་གི་བྲག་ཁུང་ན་བསེ་འབག་བཞུགས་ས་ཡིན་ཟེར་བའི་ཁྲི་གཅིག་ཡོད་པར་གྲགས། བླ་མ་འདི་མགོན་པོ་ལྷ་བརྒྱད་ཀྱི་སྟེང་དུ་སེང་གདོང་མ་སོགས་སྒོ་མ་བཞི་བསྣན་པའི་ལྷ་བཅུ་གཉིས་མ་ལ་ཐུགས་གཙིགས་ཆེ་བ་ཡིན། བྲག་སྟེང་པས་བླ་མ་མལ་ལོ་ཙཱ་བ་ལ་ཆོས་སྐྱོང་གི་མན་ངག་ཡོངས་སུ་རྫོགས་པ་རྟེན་དང་བཅས་པ་གནང་། དེ་ཉིད་ཀྱི་དྲུང་དུ། རྗེ་བཙུན་ས་སྐྱ་པ་ཆེན་པོ་ཀུན་དགའ་སྙིང་པོ་ལན་གསུམ་ཕེབས་པ་ལས། དང་པོ་ལ་སྨན་ཡན་ལག་བརྒྱད་པའི་སྐོར་གསན། གཉིས་པ་ལ་བདེ་མཆོག་གི་དབང་བཀའ། བཤད་བཀའ། རྫོགས་རིམ་འགའ་ཞིག་དང་བཅས་པ་གསན། དེའི་ཚེ་བླ་མ་དཔོན་སློབ་རྣམས་བསྔགས་བཏུ་ཞིག་མཛད་ཀྱིན་འདུག་པ། སློབ་མ་ཚོས་མི་མཁྱེན་པ་ལ། ས་ཆེན་གྱིས་དེར་བྱོན་ནས། འདི་ཙུག་བྱས་ན་འོང་བ་གདའ། ཞེས་པའི་རྒྱུ་མཚན་ཕུལ་བས། བླ་མའི་ཞལ་ནས། ཤེས་ན་བསམ་པ་ཚོས་མི་ཤེས། མ་ཤེས་ན་བསམ་པ་ཚོས་ཤེས་གསུངས་ནས་བཀའ་བཀྱོན་མང་པོ་མཛད། ས་ཆེན་ཞལ་བསྐྱེངས་ནས་ཕ་ཚད་ཅིག་ཏུ་བྱོན་ཏེ་མུན་ནེ་བཞུགས་ཡོད་པ་ལ། སྔགས་བཏུའི་དཔེ་རྣམས་རླུང་པོས་ཁྱེར་ནས་ས་ཆེན་ཅན་དུ་བྱོན། ཁོང་ཚོས་ཡང་འཚོལ་མར་འཚོལ་བ་ལ། ས་ཆེན་གྱིས་དཔེ་རྣམས་ཁྱེར་ནས་ཕུལ་བས། དེ་དུས་ཀྱང་བླ་མས་ཐུགས་མཉེས་པོ་མེད་པའི་ངང་ནས། མ་འོངས་པ་ན་ཤེས་པའི་རྟེན་འབྲེལ་འདྲ་ཡོད་ལས་ཆེ་གསུངས། ས་ཆེན་ལོག་འབྱོན་ཁར་ཡང་། བླ་མའི་ཞལ་ནས། མི་ཡས་འདྲ་བས་སྒྲེ་ཕོ་གཅིག་གི་ནང་དུ་སྒྲེ་ཚལ་གཅིག་གི་སྟེང་དུ་ཕུབ་ཀྱི་ཁར་རྩམ་པས་པདྨ་འདབ་བརྒྱད་བྲིས། དེའི་ཁར་སླུ་གུ་རང་གིས་བཀང་བའི་རྐེ་ལ་བལ་དཀྲིས་པ་བཞག་ནས། དབང་བསྐུར་བྱེད་པ་ཡིན་ཟེར་བ། ཡོང་ཉེན་ཆེ་བས་དེ་འདྲ་མ་བྱེད་ཅིག་གསུངས་པ་ལ། བླ་མ་ཆེན་པོའི་ཆོས་ལ་ཆུད་ཟོས་གན་བྱེད་ཟེར་བ་ཞུས་ནས་ཟངས་རྒྱུད་འབྲོག་པའི་གསེབ་ནས་མར་བྱོན་པས། ས་སྐྱ་ཇོ་སྲས་ཡིན་པར་འདུག་ཟེར་ནས་ཀུན་གྱིས་དད་དད་མོས་མོས་བྱས། ཕྱག་ཏུ་གསེར་འབུལ་མཁན་མང་དུ་བྱུང་བས། གསེར་སྲང་བཅུ་བདུན་ཙམ་དུ་ལོངས་པ་ལ། འདི་རྣམས་བླ་མ་ཆེན་པོ་རང་ལ་འབུལ་དུ་དགོས་གསུངས་ནས། བང་ཆེན་པ་གཅིག་ཞུ་ཡིག་དང་བཅས་གསེར་རྣམས་འབུལ་དུ་བཏང་བས་གུང་ཐང་དུ་སླེབས། དེའི་ཚེ་བླ་མ་མལ་ལོ་སྟོན་མོ་ཆེན་པོ་གཅིག་གི་ཚོགས་དབུ་ལ་ཕེབས་འདུག་པ་ལ། ས་སྐྱ་ཇོ་སྲས་ཀྱིས་བཏང་བ་ཡིན། མཇལ་ཀ་དགོས་ཟེར་བ་མི་བརྒྱུད་ནས་ཞུས་པས། བཟའ་མེད་ལྟོགས་འདོད་གཅིག་ཡིན་ལས་ཆེ། མཇལ་ཀ་མི་ཡོང་གསུང་བྱུང་བ་ལ། སླར་གསེར་ཞིག་འབུལ་རྒྱུ་ཡོད་ཞུས་པ་ལ། བླ་མ་རང་བང་ཆེན་པའི་རྩར་བྱོན་ནས། གསེར་ཇི་ཙམ་ཡོད་གསུངས་པའོ། །གསེར་སྲང་བཅུ་བདུན་ཡོད་ཞུས་པས། སྐུ་ཕག་ནས་གསེར་སྲང་གང་བཏོན་ནས། འདིའང་བསྣོན་ལ་ཚོགས་པའི་གསེབ་ཏུ་ས་སྐྱ་ཇོ་སྲས་ཀྱི་འབུལ་བ་གསེར་སྲང་བཅོ་བརྒྱད་ཡིན་ཟེར་བ་གྱིས་ལ་ཕུལ་ཅིག་གསུངས་ནས་སྔོན་ལ་བྱོན་སོང་། ཁོས་ཀྱང་ཚོགས་པའི་གསེབ་ཏུ་དེ་ལྟར་བྱས་པས། བླ་མའི་ཞལ་ནས། ས་སྐྱ་ཇོ་སྲས་ཁོ་དམ་ཚིག་པ་ཆེན་པོར་འདུག་ངེས་སྔར་དེ་ལྟར་ཅུང་མ་གོ །ད་ཆོས་འཕྲོ་འདྲ་ཡོད་པ་བཤད་དགོས་པར་འདུག་པས། མྱུར་དུ་ཡར་ལ་ལོག་གསུངས་པའི་ཕྲིན་བང་ཆེན་བ་ལ་གནང་། དེ་ག་བཞིན་ས་སྐྱ་པ་ཆེན་པོའང་ལམ་བར་ནས་ལོག་ནས་བླ་མའི་དྲུང་དུ་ཕེབས། བདེ་མཆོག་སློབ་བཤད་དང་། ཆོས་སྐྱོང་གི་གདམས་ངག་ཡོངས་སུ་རྫོགས་པ་དང་། བསེ་འབག་ལ་སོགས་པའི་རྟེན་རྣམས་ཀྱང་གནང་ནས་བསྟན་པ་གཏོད་པར་མཛད། བསེ་འབག་ལ་མི་ལ་མི་ལབ་པ་ལྟར། ཁྱོད་འཁོན་ས་སྐྱ་པའི་རྗེས་ལ་སོང་ལ། ཁོང་མི་བརྒྱུད་པ་དང་བཅས་པའི་ཕྲིན་ལས་སྒྲུབས་ཤིག་གསུངས། བསེ་འབག་བླ་མ་ལ་ཐུགས་འཕྲེང་བའི་ཚུལ་གྱིས་ལན་གསུམ་ལོག་བྱུང་བ་ལ། ང་མི་རྒན་ལ་དགོས་པ་མེད་གསུང་ཞིང་ཕོད་ཀའི་ཕུ་དུང་གིས་གཡབ་ཏོ་བརྒྱབས་ནས་བརྫངས། དེ་ནས་ས་ཆེན་དཔོན་སློབ་ཚོ་རིམ་པར་བྱོན། ས་དབེན་སར་བན་ཆུང་འདྲའི་འབག་གྱོན་ནས་ཡོང་ཞིང་། དང་པོ་ཁྲ་བོ་ལ་ཞེས་པ